Guvernul de la Kiev pregăteşte o operațiune antiteroristă împotriva unui grup înarmat, localizat în Transcarpatia.

În această regiune s-au înregistrat confruntări armate, începând cu data de 12 iulie.

"Serviciul ucrainean de securitate (SBU) analizează posibilitatea lansării unei misiuni antiteroriste în zona oraşului Mukaceve şi în toată regiunea Transcarpatia", a declarat Ghennadi Kuzneţov, şeful Direcţiei antiteroriste de la Kiev, informează Mediafax.

"Avem de-a face cu activităţi teroriste pentru împărţirea zonelor de influenţă", a subliniat oficialul ucrainean.

Administraţia prooccidentală de la Kiev se confruntă cu riscul unui nou conflict militar, de data aceasta în vestul Ucrainei, în apropierea frontierelor cu România, Ungaria şi Slovacia, unde combatanţii grupului ultranaţionalist Sectorul Dreptei sunt implicaţi în confruntări armate cu autorităţile.

Membri ai grupului paramilitar Pravi Sektor (Sectorul Dreptei) refuză să predea armele şi au fost implicaţi în confruntări cu serviciile de securitate ucrainene în apropierea oraşului Mukaceve, situat în vestul Ucrainei.

Ungaria vrea să deschidă granița cu Ucraina

Guvernul de la Budapesta a anunțat deja că urmărește cu îngrijorare situația etnicilor maghiari din Transcarpatia.

Dacă va izbucni un conflict armat, Budapesta ar putea decide deschiderea frontierei cu Ucraina, pe toată lungimea, pentru a permite refugierea etnicilor maghiari din Transcarpatia în Ungaria.